Buttler sit WB-eindstrydtrui op eBay | Netwerk24
Buttler sit WB-eindstrydtrui op eBay
Jos Buttler, paaltjiewagter vir Engeland, het die trui wat hy in die Wêreldbeker-kriekettoernooi se eindstryd gedra het, op veiling geplaas. Foto: eBay
Buttler was die man wat tydens die super-boulbeurt in hul eindstryd-oorwinning teen Nieu-Seeland op Lord's, die paaltjies gestonk het wat eindelik verseker het dat Engeland die Wêreldbeker-trofee op dramatiese wyse verower het.
Hy het egter nou die poeierblou-trui, wat vir altyd 'n spesiale plek in Engeland se geskiedenis van krieket sal geniet, op eBay gesit.
Nie net kry iemand 'n kans om die hemp huis toe te neem nie, maar ook die handtekeninge van al die lede van die Engelse groep, wat daarop aangebring is. Dit kom ook met 'n brief van egtheid van Phoenix Management.
Die geld wat Buttler uit die opveil van sy hemp kry, sal aan die Royal Brompton- en Harefield-hospitaaltrust gaan.
Buttler het op Twitter gesê albei dié hospitale benodig dringend toerusting om Covid-19 te bestry.
Jos Buttler vier een van sy slagoffers in die Wêreldbeker-kriekettoernooi se eindstryd. Foto: Getty Images
Die amptelike plasing op eBay het begin met 'n bod van £100, voordat dit binne die eerste uur tot bo £10 000 geklim het.
Teen Woensdagmiddag was die voorloper 'n bod van £65 900.
"Waar die hemp kosbaar is vir Jos, sal die herinneringe van die dag 'n leeftyd by hom bly. Hy hoop om baie geld in te samel om die hospitaal te ondersteun met hul lewensreddende werk," lui die inskrywing op eBay. – TeamTalk, Sportredaksie